પરમઉપકારી પૂ.ગુરૂવર્ય શ્રી જયંતભાઈ "રાહી" એટલે જેના રોમે રોમે નવકાર મહામંત્રનો વાસ છે. જીભ પર 'મા' સરસ્વતીદેવીનો વાસ છે. સુમધુર સુરાવલીઓ જેના કંઠે વહે છે, એવા જિનશાસનના ઉચ્ચ કોટીના સંગીતકાર, જેમણે ૫૦-૫૦ વર્ષથી અખંડ પણે સુર અને સંગીતની એકધારી સાધના-આરાધના કરી છે. "સ્વરથી ઈશ્વર સુધી" ની આ યાત્રા અત્રે ૫૧માં વર્ષમાં પ્રવેશી રહી છે. પિતાશ્રી ડાહ્યાલાલની સમતા અને વાત્સલ્યની વીરડી સમા રત્નકુક્ષી માતુશ્રી વિમળાબેનની મમતા લઈને અષાઢી પૂર્ણિમા(ગુરૂ પૂર્ણિમા) ના શુભ દિને ઈ.સ.૧૯૪૨માં પાટણ જેવી ઐતિહાસિક નગરીમાં જન્મ ધારણ કરી, શૈશવ કાળમાં માતા-પિતા પાસેથી ધાર્મિક સુસંસ્કારોનું ભાથું લઈ, આપશ્રી સન ૧૯૬૧માં મુંબઈ પધાર્યા. સક્ષમ વિધિકાર તરીકે ૧૨૫ (સવાસો) ઉપરાંત અંજન શલાકા તેમજ અસંખ્ય પ્રાણપ્રતિષ્ઠાઓ કરાવી મોખરાનું સ્થાન પ્રાપ્ત કર્યુ. સન ૧૯૯૫માં પ.પૂ.આ.ભ.શ્રી જયશેખર સૂરિશ્વરજી મ.સા. ની પ્રેરણાથી સૌ પ્રથમ નવકાર ભાષ્ય જાપ ચેમ્બુર તિર્થે માનનીય શ્રી કેશવજીભાઈ છાડવા આદિ મહાનુભાવોની ઉપસ્થિતીમાં કરાવ્યા. ત્યારથી તે આજસુધી ૨૧-૨૧ વર્ષના વહાણા વાયા, આ અખંડ નવકાર ભાષ્ય જાપ આજે પણ મુંબઈના વિવિધ સેંટરો, જેવા કે શ્રી આદેશ્વરજી જિનાલય -ચેમ્બુર તિર્થ - શ્રી નમિનાથજી દેરાસર-પાયધુની, શ્રી જિરાવલ્લા પાશ્વનાથજી દેરાસર-ઘાટકોપર (પૂર્વ), શ્રી આદિનાથજી જિનાલય અનંતસિધ્ધિ-ભાંડુપ (પ.) તેમજ અન્ય વિવિધ સેંટરોમાં અવિરતપણે ચાલે છે.